钦定古今图书集成/明伦汇编/官常典/第316卷 > 钱用壬
## 钦定古今图书集成/明伦汇编/官常典/第316卷 > 钱用壬

按《明外史》本传：“用壬，字成夫，广德人，元南榜，进士第
一，授翰林院编修，出使张士诚，留为行省左右司郎
中，参张士信军事于淮安。进行省参政，镇淮徐邳三
州。淮扬归附，授按察司副使，寻迁中书省参议。吴元
年，改御史台经历，预定律令。洪武元年，分建六部官，
以用壬为礼部尚书。时官制未备，中书省与诸儒臣”
博议郊庙社稷诸仪。其议释奠礼曰：“周制，凡立学者，
释奠于先圣、先师。凡学，春夏释奠于先师，秋冬亦如
之。汉儒以先圣为周公、孔子，先师为《诗》《书》之官。《礼》高
堂生《乐》制氏；《诗》毛公《书》伏生之属。盖四时之学，将习
其道，故释奠各以其师，而不及先圣。唯春秋合乐，天
子视学，则有司统祭先圣、先师。魏正始中，使太常释
奠于辟雍，晋成穆、孝武皆亲释奠。隋制，国子监每岁
四仲月上丁释奠先圣、先师，州县则用春秋仲月。唐
初释奠，儒官为祭主。武德、贞观中，皆以二月亲幸国
子监。开耀、景龙中，皆遣皇太子，开元中，诏以三公摄
事。宋、元因古礼而损益之。今宜定制，以春秋仲月上
丁，丞相初献，翰林学”士；亚献国子祭酒；终献。制曰：“可”，
然未行也。用壬为尚书之秋，始举其礼，凡礼仪、祭祀、
宴享、贡举诸政，皆专属礼官。冬十一月，帝欲行籍田
礼，谕廷臣曰：“后稷树艺稼穑，而生民之诗作；成王播
厥百谷，而《噫嘻》之颂兴。欲财用之不竭，国脉之常裕，
鬼神之常享，必也务农乎！”遂命以明春举籍田礼。于
是用壬等引《祭法》《周官》之文及汉、晋、北齐、隋、唐、宋故
事以定其议，制从之，语详《礼志》。又诏礼官及儒臣议
定乘舆以下冠服之制，事具《舆服志》。时儒生多习古
义，而用壬考证尤详确。然其后诸典礼多有更定云。
是冬，用壬请告，赐以钱，令挈妻子居湖州。